Meisie sterk aan ná hond haar verskeurMeisie ontslaan na hond haar aanval. Lees meer hier. Amanda van Tonder. Foto: Verskaf Volgens haar ma, Elzet, het Amanda en haar sussie saam hul pa, Kerneels, by familie gaan kuier toe sy deur ŉ Duitse herdershond (Alsatian) aangeval is. Sy het sowat 15 bytplekke aan haar gesig en kop opgedoen. Sy is na die MediClinic in Brits gejaag waar sy gestabiliseer is. Sy is daarna na die Pretoria-Oos-hospitaal geneem vir spesialis behandeling. Elzet het Woensdagoggend op die Facebook-blad, Angel Children Updates, gesê: “Amanda is in die herstelkamer besig om wakker te word. Haar speeksel pyp was ook uitgeruk. Hulle het dit reg gemaak. Haar ooglede was byna afgeskeur, hulle dit geheg. Sy gaan baie seer hê. Dan moet sy volgende week Dinsdag terugkom want haar steke moet onder narkose uitgehaal word.” [sic] Volgens Elzet is Amanda ‘n lewenslustige kind wat altyd lag en gesels. Sy is ook baie waaghalsig en liefdevol. “Sy het as baba die dood oorwin toe sy die Aden-virus gekry het. Sy was nooit lief vir dokters of hospitale nie. Sy is ‘n pragtige blouoog, langhaar meisiekind en top presteerder by haar skool, Laerskool De Kroon [sic],” het Elzet geskryf. Kerneels het Woensdag almal bedank wat saam hulle gebid het deur die nag terwyl haar dokter hul “pragtige poppie weer heel gemaak het”. “Amanda moes letterlik 1000de steke kry, maar lyk soos geen Frankenstein. As alles goed gaan, gaan sy al vandag huis toe. Prys ons wonderlike Heer, [sic]” het hy gesê. Intussen doen valse gerugte die rondte dat Amanda gesterf het. Marlien Pieterse, Elzet se suster, het aan Maroela Media bevestig dat Amanda besig is om te herstel. Angel Children Updates het ook ŉ versoek gerig om nie die gerugte te glo wat rondgestuur word nie. “Amanda lewe en sy was vir baie lank in die teater gisteraand. Amanda se ouers en susters is op die blad en dit ontstel hul om te lees wat gevra word. Asseblief ignoreer alle BBM-boodskappe en Facebook-groepe wat die strooi plaas [sic],” het Mariska Botha en Annika Heymans, die groep se administrateurs, versoek.